CELEX: 32017R2383
Language: sl
Date: 2017-12-19 00:00:00
Title: Izvedbena uredba Komisije (EU) 2017/2383 z dne 19. decembra 2017 o podaljšanju odstopanja od Uredbe Sveta (ES) št. 1967/2006 glede najmanjše oddaljenosti od obale in najmanjše morske globine za ribolov s plovili z vlečnimi mrežami tipa „volantina“ v teritorialnih vodah Slovenije

20.12.2017   
            
            
               SL
            
            
               Uradni list Evropske unije
            
            
               L 340/32
            
         IZVEDBENA UREDBA KOMISIJE (EU) 2017/2383
   z dne 19. decembra 2017
   o podaljšanju odstopanja od Uredbe Sveta (ES) št. 1967/2006 glede najmanjše oddaljenosti od obale in najmanjše morske globine za ribolov s plovili z vlečnimi mrežami tipa „volantina“ v teritorialnih vodah Slovenije
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 1967/2006 z dne 21. decembra 2006 o ukrepih za upravljanje za trajnostno izkoriščanje ribolovnih virov v Sredozemskem morju (1) in zlasti člena 13(5) Uredbe,
   ob upoštevanju naslednjega:
   
               (1)
            
            
               Člen 13(1) Uredbe (ES) št. 1967/2006 prepoveduje uporabo vlečnega orodja znotraj pasu 3 navtičnih milj od obale oziroma do izobate 50 metrov, kadar je ta globina dosežena na krajši razdalji od obale.
            
         
               (2)
            
            
               Na zahtevo države članice lahko Komisija odobri odstopanje od člena 13(1) Uredbe (ES) št. 1967/2006, pod pogojem, da so izpolnjeni določeni pogoji iz člena 13(5) in (9).
            
         
               (3)
            
            
               Komisija je 8. februarja 2013 od Slovenije prejela zahtevek za odstopanje od prvega pododstavka člena 13(1) Uredbe (ES) št. 1967/2006, in sicer za uporabo plovil z vlečnimi mrežami tipa „volantina“ v teritorialnih vodah Slovenije na globini vsaj 50 metrov na območju med 1,5 in 3 navtičnimi miljami od obale.
            
         
               (4)
            
            
               Odstopanje, ki ga je zahtevala Slovenija, je izpolnjevalo pogoje iz člena 13(5) in (9) Uredbe (ES) št. 1967/2006 in je bilo z Izvedbeno uredbo Komisije (EU) št. 277/2014 (2) odobreno do 23. marca 2017.
            
         
               (5)
            
            
               Komisija je 20. junija 2016 od Slovenije prejela zahtevek za podaljšanje odstopanja po 23. marcu 2017. Slovenija je predložila posodobljene podatke, ki utemeljujejo podaljšanje odstopanja, ob upoštevanju zahtev iz Uredbe (ES) št. 1967/2006. Zahtevek zadeva plovila, ki se že več kot pet let ukvarjajo z ribolovom in izvajajo načrt upravljanja, ki ga je Slovenija sprejela 13. februarja 2014 (3) v skladu s členom 19(2) Uredbe (ES) št. 1967/2006. Navedena plovila so vključena na seznam, ki je bil Komisiji sporočen v skladu z zahtevami iz člena 13(9) Uredbe (ES) št. 1967/2006.
            
         
               (6)
            
            
               Znanstveni, tehnični in gospodarski odbor za ribištvo (STECF) je na 52. plenarni seji, ki je potekala od 4. do 8. julija 2016, ocenil odstopanje, ki ga je zahtevala Slovenija, in z njim povezan osnutek načrta upravljanja.
            
         
               (7)
            
            
               Slovenija je ob upoštevanju ocene odbora STECF 7. septembra 2016 Komisiji predložila dodatne znanstvene podatke in poročila, 27. decembra 2016 pa posodobljen načrt upravljanja.
            
         
               (8)
            
            
               Odbor STECF je na 54. plenarni seji, ki je potekala od 27. do 31. marca 2017, ocenil odstopanje, ki ga je zahtevala Slovenija, in dodatne dokumente. Odbor STECF je poudaril potrebo po pojasnilih o pretekli dejavnosti plovil z dovoljenjem, uporabljenem ribolovnem orodju in prilovu. Slovenija je Komisiji predložila ustrezna pojasnila ter se zavezala k pripravi dodatne znanstvene študije o ulovu in prizadevanjem za povečanje selektivnosti ribolovnega orodja.
            
         
               (9)
            
            
               Odstopanje, ki ga je zahtevala Slovenija, izpolnjuje pogoje iz člena 13(5) in (9) Uredbe (ES) št. 1967/2006.
            
         
               (10)
            
            
               To odstopanje je zlasti utemeljeno s posebnimi geografskimi ovirami, saj teritorialne vode Slovenije na nobeni točki ne dosežejo globine 50 metrov. Brez odstopanja bi se plovila z vlečnimi mrežami tipa „volantina“ lahko uporabljala le zunaj območja, oddaljenega 3 navtične milje od obale, kjer so ribolovna območja znatno omejena z območjem, namenjenim trgovskim plovnim potem.
            
         
               (11)
            
            
               Načrt upravljanja vsebuje vse relevantne opredelitve zadevnega ribolova in zagotavlja, da se ribolovni napor v prihodnosti ne bo povečal, saj se bodo dovoljenja za ribolov izdala le za določenih 12 plovil, ki jih je Slovenija že odobrila za ribolov.
            
         
               (12)
            
            
               Ribolova z vlečno mrežo tipa „volantina“ ni mogoče izvajati z drugimi orodji, prav tako nima znatnega vpliva na morsko okolje, vključno z zaščitenimi habitati, in ne ovira dejavnosti plovil, ki lovijo z orodji, ki niso vlečne mreže, potegalke ali podobne vlečne mreže.
            
         
               (13)
            
            
               Odstopanje, ki ga je zahtevala Slovenija, se nanaša na omejeno število le 12 plovil. Registrske številke teh plovil so navedene v načrtu upravljanja.
            
         
               (14)
            
            
               Zadevne ribolovne dejavnosti izpolnjujejo zahteve iz člena 4(1) Uredbe (ES) št. 1967/2006, ki z odstopanjem omogoča ribolov nad zaščitenimi habitati, če se ta pod določenimi pogoji izvaja brez dotikanja dna z morsko travo.
            
         
               (15)
            
            
               Zahtevano odstopanje je v skladu s členom 8(1)(h) Uredbe (ES) št. 1967/2006, saj zadeva plovila z vlečnimi mrežami, katerih mrežna očesa niso manjša od 40 milimetrov.
            
         
               (16)
            
            
               Zadevne ribolovne dejavnosti izpolnjujejo zahteve iz člena 9(3) Uredbe (ES) št. 1967/2006. Plovila z vlečnimi mrežami tipa „volantina“ ne lovijo glavonožcev.
            
         
               (17)
            
            
               Slovenski načrt upravljanja vključuje ukrepe za spremljanje ribolovnih dejavnosti v skladu s tretjim pododstavkom člena 13(9) Uredbe (ES) št. 1967/2006 ter členov 14 in 15 Uredbe Sveta (ES) št. 1224/2009 (4).
            
         
               (18)
            
            
               Zahtevano odstopanje bi bilo zato treba odobriti.
            
         
               (19)
            
            
               Slovenija bi morala Komisiji pravočasno poročati v skladu z načrtom spremljanja, ki ga določa slovenski načrt upravljanja.
            
         
               (20)
            
            
               Določiti bi bilo treba omejitev trajanja odstopanja, da se lahko v primeru, da iz poročila, predloženega Komisiji, izhaja, da je stanje ohranjenosti lovljenega staleža slabo, nemudoma sprejmejo popravni ukrepi v zvezi z upravljanjem ter da se lahko izboljša znanstvena podlaga in s tem tudi načrt upravljanja.
            
         
               (21)
            
            
               Ker je odstopanje, odobreno z Izvedbeno uredbo (EU) št. 277/2014, prenehalo veljati 23. marca 2017, bi se morala ta uredba uporabljati od 24. marca 2017.
            
         
               (22)
            
            
               Ukrepi iz te uredbe so v skladu z mnenjem Odbora za ribištvo in ribogojstvo –
            
         SPREJELA NASLEDNJO UREDBO:
   Člen 1
   Odstopanje
   Člen 13(1) Uredbe (ES) št. 1967/2006 se ne uporablja v teritorialnih vodah Slovenije, ne glede na globino, na območju med 1,5 in 3 navtičnimi miljami od obale za vlečne mreže tipa „volantina“, ki se uporabljajo na plovilih, ki:
   
               (a)
            
            
               imajo registrsko številko iz slovenskega načrta upravljanja, ki ga je Slovenija sprejela v skladu s členom 19(2) Uredbe (ES) št. 1967/2006;
            
         
               (b)
            
            
               se že več kot pet let ukvarjajo z ribolovom in ne bodo povzročila povečanja ribolovnega napora v prihodnosti ter
            
         
               (c)
            
            
               imajo dovoljenje za ribolov in izvajajo načrt upravljanja.
            
         Člen 2
   Načrt spremljanja in poročanje
   Slovenija Komisiji v treh letih od začetka veljavnosti te uredbe predloži poročilo, ki ga pripravi v skladu z načrtom spremljanja, določenim v načrtu upravljanja iz člena 1.
   Člen 3
   Začetek veljavnosti in obdobje uporabe
   Ta uredba začne veljati tretji dan po objavi v Uradnem listu Evropske unije.
   Uporablja se od 24. marca 2017 do 27. marca 2020.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 19. decembra 2017
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 36, 8.2.2007, str. 6.
   
      (2)  Izvedbena uredba Komisije (EU) št. 277/2014 z dne 19. marca 2014 o odstopanju od Uredbe Sveta (ES) št. 1967/2006 glede najmanjše oddaljenosti od obale in najmanjše morske globine za ribolov z vlečnimi mrežami tipa „volantina“ v teritorialnih vodah Slovenije (UL L 82, 20.3.2014, str. 1).
   
      (3)  Sklep št. 34200-2/2014/4 z dne 13. februarja 2014.
   
      (4)  Uredba Sveta (ES) št. 1224/2009 z dne 20. novembra 2009 o vzpostavitvi nadzornega sistema Skupnosti za zagotavljanje skladnosti s pravili skupne ribiške politike, o spremembi uredb (ES) št. 847/96, (ES) št. 2371/2002, (ES) št. 811/2004, (ES) št. 768/2005, (ES) št. 2115/2005, (ES) št. 2166/2005, (ES) št. 388/2006, (ES) št. 509/2007, (ES) št. 676/2007, (ES) št. 1098/2007, (ES) št. 1300/2008, (ES) št. 1342/2008 in razveljavitvi uredb (EGS) št. 2847/93, (ES) št. 1627/94 in (ES) št. 1966/2006 (UL L 343, 22.12.2009, str. 1).